b'\n_START_ARTICLE_\nImatran ammuskelu\n_START_SECTION_\nOikeusk\xc3\xa4sittely ja tuomio\n_START_PARAGRAPH_\nLasonen vaikeni aluksi poliisikuulusteluissa. 14. joulukuuta 2016, eli 11 p\xc3\xa4iv\xc3\xa4\xc3\xa4 teon j\xc3\xa4lkeen h\xc3\xa4n lopulta tunnusti ampumiset. Lasonen kertoi ep\xc3\xa4illeens\xc3\xa4 palkkamurhaajan olevan h\xc3\xa4nen per\xc3\xa4ss\xc3\xa4\xc3\xa4n, koska h\xc3\xa4nen tietokoneellensa oli murtauduttu ja laitettu keksitty huumevelka. Ammuskeluiltana Lasonen kuvitteli, ett\xc3\xa4 h\xc3\xa4nt\xc3\xa4 ollaan etsim\xc3\xa4ss\xc3\xa4. Ammuskelun uhrit Lasonen valitsi kuitenkin sattumanvaraisesti._NEWLINE_Aluksi Lasonen kertoi halunneensa ammuskelun avulla p\xc3\xa4\xc3\xa4st\xc3\xa4 poliisiputkaan turvaan. Tammikuun 2017 alkupuolella h\xc3\xa4n kuitenkin sanoi, ett\xc3\xa4 h\xc3\xa4n halusi p\xc3\xa4\xc3\xa4st\xc3\xa4 vankilan sijaan mielenterveyspuolelle. Sittemmin Lasonen sanoi haluavansa mielentilatutkimukseen, mihin oikeus h\xc3\xa4net m\xc3\xa4\xc3\xa4r\xc3\xa4sikin jo ennen varsinaista k\xc3\xa4r\xc3\xa4j\xc3\xa4oikeuden p\xc3\xa4\xc3\xa4k\xc3\xa4sittely\xc3\xa4. Tutkimuksen mukaan Lasonen on syyntakeeton sek\xc3\xa4 eritt\xc3\xa4in vaarallinen toisen hengelle ja terveydelle._NEWLINE_Etel\xc3\xa4-Karjalan k\xc3\xa4r\xc3\xa4j\xc3\xa4oikeus katsoi Lasosen syylliseksi kolmeen murhaan, mutta j\xc3\xa4tti h\xc3\xa4net syyntakeettomuuden vuoksi rangaistukseen tuomitsematta. Lasonen sijoitettiin hoitoon Vanhan Vaasan sairaalaan.'